
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Kanados ir Europos Sąjungos susitarimo dėl keleivio duomenų įrašo duomenų perdavimo ir tvarkymo sudarymo Sąjungos vardu projekto
(08897/2024 – C10‑0125/2024 – 2024/0051(NLE))
(Pritarimo procedūra)
Europos Parlamentas,
–	atsižvelgdamas į pasiūlymą dėl Tarybos sprendimo (08897/2024),
–	atsižvelgdamas į Kanados ir Europos Sąjungos susitarimo dėl keleivio duomenų įrašo duomenų perdavimo ir tvarkymo projektą (08896/2024),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 16 straipsnio 2 dalį, 87 straipsnio 2 dalies a punktą ir 218 straipsnio 6 dalies antros pastraipos a punkto v papunktį (C10‑0125/2024),
–	atsižvelgdamas į Darbo tvarkos taisyklių 107 straipsnio 1 ir 4 dalis ir į 117 straipsnio 7 dalį,
–	atsižvelgdamas į Piliečių laisvių, teisingumo ir vidaus reikalų komiteto rekomendaciją (A10‑0000/2025),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Kanados parlamentams ir vyriausybėms.

a. Pagrindiniai faktai
Ši pritarimo procedūra susijusi su Tarybos sprendimo dėl Kanados ir Europos Sąjungos susitarimo dėl keleivio duomenų įrašo (PNR) duomenų perdavimo ir tvarkymo sudarymo projektu. 
Europos Parlamentas paprašė ES Teisingumo Teismo pateikti nuomonę, ar ankstesnis 2014 m. PNR susitarimas su Kanada buvo suderinamas su ES sutartimis ir Europos Sąjungos pagrindinių teisių chartija. 2017 m. liepos 26 d. ESTT pateikė Nuomonę 1/15 ir nurodė, kad numatomas Kanados ir ES susitarimas dėl PNR negali būti sudarytas, nes kelios jo nuostatos nesuderinamos su ES pripažįstamomis pagrindinėmis teisėmis. Paskelbus šią nuomonę, ES ir Kanada atnaujino derybas, siekdamos pasirašyti naują susitarimą, kuris atitiktų Teismo reikalavimus.
Derybos dėl šios susitarimo redakcijos pradėtos 2018 m., o 2023 m. jas užbaigus, su Taryba ir Europos Parlamentu buvo pasidalinta galutine projekto redakcija. 2024 m. kovo 4 d. Europos Komisija pateikė du pasiūlymus dėl Tarybos sprendimų dėl Kanados ir Europos Sąjungos susitarimo dėl keleivio duomenų įrašo (PNR) duomenų perdavimo ir tvarkymo pasirašymo ir sudarymo Europos Sąjungos vardu.
Buvo konsultuojamasi su Europos duomenų apsaugos priežiūros pareigūnu (EDAPP), kuris 2024 m. balandžio 29 d. pateikė Nuomonę 15/2024 – joje daroma išvada, kad susitarimo projekte numatytos būtinos apsaugos priemonės, reikalingos tam, kad jis būtų suderinamas su Pagrindinių teisių chartija, kaip nurodyta ESTT nuomonėje 1/15. Nuomonėje taip pat pateikta keletas rekomendacijų dėl šio susitarimo įgyvendinimo. 
b. Pranešėjo pozicija
Pranešėjas mano, kad, kalbant apie ES pastangas užkirsti kelią sunkiems nusikaltimams ir terorizmui, juos nustatyti, tirti ir patraukti už juos atsakingus asmenis baudžiamojon atsakomybėn, tarptautinio susitarimo, kuriuo nustatoma aiški keitimosi PNR duomenimis su Kanada teisinė sistema, sudarymas yra svarbus žingsnis teisinga linkme. 
Pranešėjas taip pat norėtų teigiamai paminėti svarbų darbą, kurį praeityje atliko Europos Parlamentas, įskaitant buvusią šios procedūros pranešėją Sophie In’t Veld, užtikrinant, kad šiuo susitarimu būtų laikomasi ES standartų ir paisoma Sutarčių, ES pagrindinių teisių chartijos bei naujausių Europos Sąjungos Teisingumo Teismo sprendimų.
Remiantis naujausiais Europolo duomenimis[footnoteRef:1], vien 2023 m. ES valstybėse narėse iš viso įvykdyta 120 teroristinių išpuolių, o tai rodo šių dienų terorizmo mastą Europos Sąjungoje ir poreikį užtikrinti, kad už kovą su šia problema atsakingos valdžios institucijos turėtų visas prieinamas priemones, reikalingas užkirsti kelią tokiems išpuoliams. Rinkdamos ir analizuodamos PNR duomenis, institucijos gali gauti svarbios informacijos, padedančios nustatyti įtartinus kelionių modelius ir nusikaltėlių bei teroristų bendrininkus, o tai gali padėti tirti bylas ir patraukti baudžiamojon atsakomybėn neteisėtą veiklą vykdančius asmenis. Pranešėjas yra įsitikinęs, kad reikia sudaryti sąlygas tarptautiniam policijos ir teisminiam bendradarbiavimui, ypač kalbant apie Kanadą, kuri yra patikima ir rimta tarptautinė ES partnerė. [1:  Europolo 2024 m. ES terorizmo padėties ir tendencijų ataskaita.] 

Pranešėjas pripažįsta, kad tvarkant keleivio duomenų įrašo duomenis pažeidžiamas keleivių privatumas ir duomenų teisės, tačiau mano, kad toks ribotas ir griežtai reglamentuojamas teisėsaugos institucijų įsikišimas yra būtinas ir proporcingas turint omenyje tai, kokį svarbų vaidmenį tarptautinis keitimasis PNR duomenimis ir jų analizė gali atlikti kovojant su sunkiais tarpvalstybiniais nusikaltimais ir terorizmu. 
Turint omenyje teigiamą EDAPP nuomonę ir 2022 m. Teismo sprendimą, kuriuo pripažįstama Sąjungos PNR duomenų tvarkymo teisinė sistema, šio susitarimo tikslai ir jame numatytos garantijos pranešėją įtikina. Ypač pranešėjas džiaugiasi, kad į susitarimą įtrauktos apsaugos priemonės, susijusios su nediskriminavimu, duomenų saugojimu ir saugumu, priežiūra, skaidrumu ir keleivių informavimu, asmenine prieiga prie PNR duomenų ir jų ištaisymu, taip pat su administracinėmis ir teisminėmis teisių gynimo priemonėmis. 
Pranešėjas pabrėžia, kad tikisi, jog šis susitarimas bus taikomas griežtai laikantis šių apsaugos priemonių, ESTT jurisprudencijos ir EDAPP pateiktų rekomendacijų. Todėl pranešėjas primena Komisijai, kad atlikdama susitarime numatytas peržiūras ji šiems aspektams ir naudojimuisi duomenų subjektų teisėmis skirtų ypatingą dėmesį. 
Apibendrindamas pranešėjas mano, kad šio susitarimo sudarymas yra teigiamas žingsnis kovojant su sunkiais nusikaltimais ir terorizmu, kartu išlaikant būtinus apribojimus ir apsaugos priemones, kad būtų užtikrinta pagarba pagrindinėms keleivių teisėms. 
Atsižvelgdamas į tai, kas išdėstyta, pranešėjas rekomenduoja Parlamentui pritarti Tarybos sprendimo teksto projektui.

